
Р Е Ш Е Н И Е  
№  РС-206-22-119


Днес, 05.12.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-203 от 06.07.2022 г. по сигнал с рег. № ЦУ01/С-206/21.02.2022 година.
Производството е образувано против Стефан Филев – изпълнителен директор на Многопрофилна областна болница за активно лечение (МОБАЛ) „***“ АД, град В. Т. за периода от 02.10.2013 г. до 31.05.2022 година.
В сигнала се съдържат твърдения, че д-р Стефан Филев – изпълнителен директор на болницата, е свързан с дейността на „***“ ЕООД, ЕИК ***, град В. Т., чийто едноличен собственик е бивша медицинска сестра от МОБАЛ, а управител – бивш лекар от Отделение по нефрология и диализно лечение. Твърди се, че именно д-р Филев, година след встъпването си в длъжност, е участвал при договарянето и покупко-продажбата на недвижимия имот, върху който е построен диализния център, както и при неговото изграждане през 2014-2015 година. Интерес към диализното лечение има и синът на д-р Стефан Филев – д-р Р. С. Ф., който на 01.09.2020 г. е вписан като съдружник и управител на „***“ ООД, ЕИК ***, град София, с предмет на дейност: осъществяване на дейност като лечебно заведение – диализен център. 
Към сигнала са приложени Договор за наем от 26.05.2008 г., Анекс към договора от 26.05.2011 г., Допълнително споразумение от 2011 и 2012 г., Писмо до „***“ ЕАД с изх. № 49-102/2012 г. на МОБАЛ „***“ АД, Писмо до Министерство на здравеопазването от 2012 г. от МОБАЛ „***“ АД, Писмо с изх. № 20-04-7/04.05.2012 г. на Министерство на здравеопазването, Нотариална покана от МОБАЛ „***“ АД до „***“ ЕАД, Нотариална разписка от 2012 г., Искова молба от МОБАЛ „***“ АД до РС В. Т., Решение № 1195/20.11.2012 г. на ВРС, Решение № 191/17.04.2013 г. на Окръжен съд – В. Т., Разпореждане от 2013 г. на ОС – В. Т., Протокол № 1 от 02.10.2013 г. от заседание на Съвета на директорите на МОБАЛ „***“ АД, Нотариална покана до Стефан Филев, Разписка № 4283/2013 г., Искова молба от „***“ ЕАД срещу Стефан Филев, Молба от „***“ ЕАД до Районен съд В. Т., Определение № 318/22.04.2014 г. на Върховния касационен съд и други.
Във връзка с твърденията в сигнала Комисията е изискала и получила с писмо вх. № ЦУ-01-2495#23/27.07.2022 г. на КПКОНПИ от главния секретар на Министерство на здравеопазването (МЗ) заверени копия на следните документи: Договор за възлагане на управлението на МОБАЛ „***“ АД, гр. В. Т. от 18.09.2019 г., сключен между председателя на Съвета на директорите на дружеството и Стефан Филев; Договор за възлагане на управлението на МОБАЛ „***“ АД, гр. В. Т. от 05.06.2018 г., сключен между председателя на Съвета на директорите на дружеството и Стефан Филев; Протокол от заседание на Съвета на директорите на МОБАЛ „***“ АД от 05.06.2018 г.; Протокол от редовно Общо събрание на акционерите на МОБАЛ „***“ АД, проведено на 05.06.2018 г. в гр. В. Т., съгласно покана, обявена в Търговския регистър на 04.05.2018 г.; Протокол от заседание на Съвета на директорите на МОБАЛ „***“ АД от 07.08.2017 г., Протокол № 1 от 27.03.2017 г. от заседание на Съвета на директорите на МОБАЛ „***“ АД; Протокол от извънредно общо събрание на акционерите на МОБАЛ „***“ АД, проведено на 27.03. 2017 г.; Протокол от редовно общо събрание на акционерите на МОБАЛ „***“ АД, проведено на 09.06.2016 г., съгласно покана, обявена в Търговския регистър на 03.05.2016 г.; Договор за възлагане на управлението на МОБАЛ „***“ АД от 02.10.2013 г., сключен между председателя на Съвета на директорите и Стефан Филев; Протокол № 1 от 02.10.2013 г. от заседание на Съвета на директорите на МОБАЛ „***“ АД; Протокол от извънредно общо събрание на акционерите на МОБАЛ „***“ АД, проведено на 02.10.2013 г., съгласно покана, обявена в Търговския регистър на 30.08.2013 г.; Договор от 07.03.2016 г., сключен между „***“ ЕООД, ЕИК: *** и МОБАЛ „***“ АД ведно с приходни касови ордери; Договор от 28.01.2020 г., сключен между „***“ ЕООД, ЕИК: *** и МОБАЛ „***“ АД и Договор от 04.01.2021 г., сключен между „***“ ЕООД, ЕИК: *** и МОБАЛ „***“ АД.
В допълнение, с писмa вх. № ЦУ01-2495#24/27.07.2022 г., № ЦУ01-10275#2/31.10.2022 г. и № ЦУ01-10275#4/31.10.2022 г. на КПКОНПИ от изпълнителния директор на МОБАЛ „***“ АД е получена информация относно наличието на сключени договори между ДКЦ „***“ ЕООД, ЕИК: *** и „***“ ЕООД, ЕИК: *** и „***“ ООД, ЕИК: ***, за осъществявани плащания по същите, както и следните заверени копия на документи: Договор за възлагане на управлението на „Диагностично-консултативен център (ДКЦ) „***“ ЕООД и допълнителни споразумения към същия от 2017 г. и 2020 г. и Протоколи № 46/03.07.2020 г. и № 14/31.07.2017 г. от проведени заседания на Съвета на директорите на МОБАЛ „***“ АД.
Служебно е направена справка в НБД „Население“ и Търговския регистър и регистър на юридическите лица с нестопанска цел (ТРРЮЛНЦ).
С Покана изх. № ЦУ01-10275#6/16.11.2022 г. на КПКОНПИ, Стефан Филев е поканен на изслушване във връзка с образуваното срещу него производство за установяване на конфликт на интереси.
Стефан Филев е изслушан по реда на чл. 72, ал. 5 от ЗПКОНПИ на заседание на Комисията, проведено на 23.11.2022 г., на което същият се яви лично. По време на изслушването, обективирано в Протокол с вътр. № РД-04-304/01.12.2022 г. на КПКОНПИ, Филев заяви, че е запознат с подадения сигнал, тъй като същият е бил предмет на проверки от други институции. Д-р Филев потвърди, че съпругата на д-р С. е била сестра на неговата съпруга Д. М., която е загинала в катастрофа през 2005 година. Отделно от това, д-р Филев поясни, че назначаването на Н. С. за директор на „Диагностично-консултативен център (ДКЦ) „***“ ЕООД, се е наложило, поради лошите финансови резултати на дружеството и констатирани нередности. Д-р С. е бил ръководител на частен медицински център, който е показвал задоволителни резултати и затова е назначен на въпросната позиция. Беше представена и информация, че евентуален конфликт на интереси и свързаност между Стефан Филев и Н. С., във връзка с позициите, които двамата заемат, е бил предмет на проверка от страна на Комисията за предотвратяване и установяване на конфликт на интереси (КПУКИ), като същата е постановила решение, с което не е установен конфликт на интереси, поради липсата на свързаност между двамата. Стефан Филев заяви, че при подписване на договора от юли 2020 г. се е ръководил единствено от интересите на болницата и дружеството, нейна собственост.
Стефан Филев представи като доказателство писмо с изх. № С-2014-295#13/19.03.2015 г. на КПУКИ, с приложено към него Решение № РП-295-14-032/05.03.2015 г. на КПУКИ.
С писмо вх. № ЦУ01-10275#8/18.11.2022 г. на КПКОНПИ от изпълнителния директор на МОБАЛ „***“, гр. В. Т. са получени данни за полученото от Стефан Филев възнаграждение, в качеството му на изпълнителен директор на дружеството за периода 03.07.2020 г. – 01.08.2020 г., както и информация относно д-р Н. С.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице, идентифицирано по смисъла на чл. 48, ал. 1, т. 1 от ЗПКОНПИ.
Видно от т. 1 по Протокол от извънредно общо събрание (ОС) на акционерите на МОБАЛ „***“ АД, проведено на 02.10.2013 г., съгласно покана, обявена в Търговския регистър на 30.08.2013 г. е избран нов състав на Съвета на директорите (СД) на дружеството, като част от новия състав е и Стефан Филев. Същият е избран за изпълнителен директор съгласно точка първа от Протокол № 1/02.10.2013 г. от проведено заседание на СД на МОБАЛ „***“ АД, като на същата дата е сключен и Договор за възлагане на управлението на МОБАЛ „***“ АД, гр. В. Т. между него и председателя на СД на дружеството – Светла Истаткова. От извършена справка в ТРРЮЛНЦ по партидата на МОБАЛ „***“ АД, ЕИК: 104510514, се установи, че Филев е изпълнителен директор и член на СД на дружеството до 31.05.2022 г., когато е заменен от К. П.
Многопрофилна областна болница за активно лечение „***“, град В. Т. е акционерно дружество, като видно от публикуван в ТРРЮЛНЦ Списък на присъстващите представители на акционерите на редовно ОС на акционерите, свикано за 20.05.2022 г., държавата, чрез Министерство на здравеопазването, притежава 89.43 % от капитала на дружеството. Основният предмет на дейност на дружеството е осъществяване на болнична помощ. Болницата има сключен договор с Националната здравноосигурителна каса.
„Диагностично-консултативен център „***“ ЕООД, ЕИК: *** е еднолична собственост на МОБАЛ „***“ АД, като управител на дружеството е Н. В. С. Основният предмет на дейност на диагностично-консултативния център е специализирана извънболнична медицинска помощ.
От извършена справка в НБД „Население“ се установи, че Н. С. е съпруг на В. Л. М., която е сестра на Д. Л. М.-Ф. –съпруга на Стефан Филев, починала на 11.05.2005 г. (Акт за смърт № 0343/11.05.2005 г., издаден в гр. В. Т.).
От представените доказателства се установи, че на проведено заседание на СД на МОБАЛ „***“ АД, обективирано в Протокол № 19/01.08.2014 г., по предложение на изпълнителния директор – Стефан Филев, е взето Решение № 5, с което д-р Н. С. е избран за управител на ДКЦ „***“ ЕООД. На 12.08.2014 г. Филев, в качеството си на изпълнителен директор на МОБАЛ „***“ АД, сключва Договор за възлагане на управлението на ДКЦ „***“ ЕООД с Н. С. Договорът е сключен за срок от 3 години. Видно от Протокол № 14/31.07.2017 г. от проведено заседание на СД на МОБАЛ „***“ АД, е взето Решение № 1 за удължаване на срока на договора за управление на ДКЦ „***“ ЕООД, сключен със С., с три години. Във връзка с приетото решение на СД на болничното заведение е подписано Допълнително споразумение от 01.08.2017 г. между Филев и С. С Решение № 2 по Протокол № 46/03.07.2020 г. от проведено заседание на СД на МОБАЛ „***“ АД изпълнителният директор на МОБАЛ е упълномощен да сключи допълнително споразумение за удължаване на договора за управление на С. като управител на ДКЦ. В тази връзка е сключено и Допълнително споразумение от 01.08.2020 г. между Филев и С., с което срокът на договора за управление на ДКЦ се удължава с три години, считано от 01.08.2020 година. От справка в ТРРЮЛНЦ по партидата на ДКЦ „***“ ЕООД е видно, че Н. С. е управител на дружеството и към настоящия момент.
От писмо с вх. № ЦУ01-10275#8/18.11.2022 г. на КПКОНПИ от изпълнителния директор на МОБАЛ „***“, гр. В. Т. се установи, че в качеството си на управител на ДКЦ „***“ ЕООД, д-р Н. С. не е получавал допълнителни възнаграждения, нито каквито и да било други възнаграждения и бонуси, извън основното му трудово възнаграждение за периода от месец юли 2019 г. до м. юни 2022 година.
При запознаването си с административната преписка, което се удостоверява от попълнена от него декларация на 17.11.2022 г., д-р Стефан Филев представи Решение № РП-295-14-032/05.03.2015 г. на КПУКИ, с което е прекратено производство, образувано срещу него и Н. С. за установяване на конфликт на интереси по твърдения, че двамата се намират в родствени връзки, тъй като са женени за две сестри. Комисията за предотвратяване и установяване на конфликт на интереси е приела, че между Филев и С. не е налице родство по сватовство, поради прекратяване на брака между Стефан Филев и Д. М.-Ф. с оглед на факта, че последната е починала, на основание чл. 76, ал. 6 във връзка с чл. 44, т. 1 от Семейния кодекс (СК).
„***“ ЕООД, ЕИК: *** е с основен предмет на дейност осъществяване на дейност като лечебно заведение – диализен център, в съответствие с изискванията на Закона за лечебните заведения, чрез извършване на лечение, рехабилитация и наблюдения на болни с хронична бъбречна недостатъчност, след получаване на разрешение при условията и по реда на Закона за лечебните заведения и свързаните с тази дейност търговски дейности по чл. 3, ал. 4 от Закона за лечебните заведения. Едноличен собственик на капитала на дружеството е С. Я. Ц., а негов управител е В. А. А.
От извършена справка в НБД „Население“ не се установиха роднински връзки между С. Ц. и В. А. от една страна и Стефан Филев от друга. От направени справки в ТРРЮЛНЦ не се установи, горепосочените лица съвместно да са или да са били членове на органи на управление и/или контрол на търговски дружества.
„***“ ООД, ЕИК: *** е с основен предмет на дейност търговска дейност, внос, износ, търговия с всички видове стоки в страната и чужбина, покупка на стоки или други вещи с цел препродажба в първоначален, преработен или обработен вид, продажба на стоки от собствено производство, изкупуване, преработка и търговия – вътрешна и външна, комисионна търговия и услуги, рекламна дейност, маркетинг, международен и вътрешен туризъм, хотелиерство, търговско представителство и посредничество в страната и чужбина с български и чуждестранни дружества, както и всички други дейности, незабранени от закона. Съдружници в дружеството са Б. Й. В. и Р. С. Ф., като последният е и негов управител.
От извършена справка в НБД „Население“ не се установиха родствени връзки между Стефан Филев и Б. В. От друга страна се установи, че Р. С. Ф. е син на Стефан Филев.
От писмо с вх. № ЦУ-01-2495#23/27.07.2022 г. на КПКОНПИ от Министерство на здравеопазването се установи, че между МОБАЛ „***“ АД и „***“ ООД няма сключени договори.
След справка по партидата на Стефан Филев в ТРРЮЛНЦ се установи, че същият е заместник-председател на Управителния съвет на „***“. Според публикувания в регистъра Устав, това е сдружение с нестопанска цел на лечебни заведения – акционерни дружества с над 50 % държавно участие, професионално свързани със здравеопазването органи, организации и стопански субекти. Сдружението е създадено с общественополезна цел.
От писмо с вх. № ЦУ-01-2495#23/27.07.2022 г. на КПКОНПИ се установи, че между МОБАЛ „***“ АД и „***“ ЕООД са сключени два договора – Договор от 07.03.2016 г. с рег. № Д-075/07.03.2016 г. на МОБАЛ „***“ АД, с предмет извършване на всички необходими действия по парна стерилизация на барабани с инструментариум, бельо и др., при необходимите утвърдени технологични изисквания, който е подписан от д-р Красимир Тодоров Попов, в качеството му на изпълнителен директор на МОБАЛ „***“ АД и Договор от 28.01.2020 г. с рег. № Д-18/28.01.2020 г., с предмет извършване на дейностите по Клинична пътека „Наблюдение до 48 часа в стационарни условия след проведена амбулаторна процедура“ на пациенти на „***“ ЕООД, който е подписан от д-р Стефан Филев, в качеството му на изпълнителен директор на МОБАЛ „***“ АД. По първия договор МОБАЛ „***“ АД е възложител, а по втория – изпълнител.
В КПКОНПИ е получено писмо с вх. № ЦУ01-2495#24/27.07.2022 г., от което е видно че между ДКЦ „***“ ЕООД от една страна и „***“ ЕООД и „***“ ООД от друга, няма сключени договори, съответно не са осъществявани плащания за периода от м. юли 2019 г. до м. юни 2022 година.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Стефан Филев, в качеството му на изпълнителен директор на МОБАЛ „***“ АД за периода от 02.10.2013 г. до 31.05.2022 г. е лице, заемащо висша публична длъжност по чл. 6, ал. 1, т. 46 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
При наличието на този първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
В качеството си на изпълнителен директор на МОБАЛ „***“ АД, д-р Стефан Филев е упражнил свои правомощия по служба като е подписал Договор с рег. № Д-18/28.01.2020 г. на МОБАЛ „***“, сключен с „***“ ЕООД. От представените по преписката доказателства и извършените служебни справки от Комисията не се установи свързаност между д-р Филев и собственика на „***“ ЕООД – С. Я. Ц., както и между него и управителя на дружеството – В. А. А. Между Филев и посочените лица не съществува родствена връзка по смисъла на § 1, т. 15, б. „а“ от ДР на ЗПКОНПИ, а освен това не се установи и съвместно участие на лицата в органи на управление и/или контрол на друго търговско дружество. В тази връзка не се установява и наличието на частен интерес за Стефан Филев или за свързано с него лице от сключване на горепосочения договор.
От представените по преписката доказателства безспорно се установи, че Стефан Филев е упражнил свои правомощия по служба във връзка със заеманата от него висша публична длъжност, като е гласувал „за“ приемането на Решение № 2 по Протокол № 46/03.07.2020 г. от заседание на СД на МОБАЛ „***“ АД за удължаване на срока на сключения на 01.08.2014 г. Договор за възлагане на управлението на ДКЦ „***“ ЕООД с д-р Н. С. и като е подписал Допълнително споразумение със С. от 01.08.2020 година.
Комисията служебно е проверила наличието на свързаност между Стефан Филев и Н. С. След извършени справки в НБД „Население“ се установи, че Филев и С. са женени за две сестри, съответно Д. М.-Ф. и В. М. С оглед на обстоятелството, че първата е починала през 2005 г. и съгласно чл. 44, т. 1 от СК бракът се прекратява със смъртта на единия от съпрузите. Според разпоредбата на чл. 76, ал. 6 от СК родството по сватовство се прекратява с прекратяване на брака. С оглед гореизложеното се доказа, че между Филев и С. е съществувало родство по сватовство от втора степен, което обосновава свързаност между двамата по смисъла на § 1, т. 15, б. „а“ от ДР на ЗПКОНПИ, но същото е прекратено, считано от 11.05.2005 г., когато е починала Д. М.-Ф. Изводите на Комисията съвпадат изцяло и с изложеното в Решение № РП-295-14-032/05.03.2015 г. на КПУКИ. Във връзка с горното, не се установява наличието на частен интерес за Филев или за свързано с него лице, който да поражда основателни съмнения относно упражнените от него правомощия по служба по отношение на Н. С.
От изложеното следва, че в конкретния случай са налице само две от предпоставките за „конфликт на интереси“ по отношение на Стефан Филев, в качеството му на изпълнителен директор на МОБАЛ „***“ АД, гр. В. Т. за периода от 02.10.2013 г. до 31.05.2022 г. – лице, заемащо висша публична длъжност и упражнени от лицето правомощия по служба – сключен Договор от 28.01.2020 г. с рег. № Д-18/28.01.2020 г. с „***“ ЕООД, упражняване право на глас при приемането на Решение № 2 по Протокол № 46/03.07.2020 г. от заседание на СД на МОБАЛ „***“ АД и сключено Допълнително споразумение с Н. С. от 01.08.2020 година. Не е налице обаче последната предпоставка – наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
От представените по преписката материали не се установи между МОБАЛ „***“ АД и „***“ ООД, в което дружество неговият син Р. Ф. е съдружник, да са сключвани договори. Във връзка с горното, не се установява и Стефан Филев да е упражнил правомощия по служба с оглед заеманата от него висша публична длъжност, по отношение на свързаното с неговия син Р. Ф. дружество – „***“ ООД. Липсата на упражнени правомощия по служба от лицето, заемащо висша публична длъжност, като задължителен елемент от състава на понятието „конфликт на интереси“ обосновава и липсата на такъв в конкретния случай.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:

НЕ УСТАНОВЯВА конфликт на интереси по отношение на Стефан Филев, ЕГН: ***, изпълнителен директор на МОБАЛ „***“ АД, гр. В. Т. за периода от 02.10.2013 г. до 31.05.2022 г., и в това му качество лице, заемащо висша публична длъжност по смисъла на чл. 6, ал. 1, т. 46 от ЗПКОНПИ, във връзка с това, че е сключил Договор с рег. № Д-18/28.01.2020 г. на МОБАЛ „***“ с „***“ ЕООД, гласувал е „за“ приемането на Решение № 2 по Протокол № 46/03.07.2020 г. от заседание на СД на МОБАЛ „***“ АД за удължаване на срока на сключения на 01.08.2014 г. Договор за възлагане на управлението на ДКЦ „***“ ЕООД с д-р Н. С. и е подписал Допълнително споразумение със С. от 01.08.2020 г., поради липса на негов или на свързано с него лице частен интерес.

НЕ УСТАНОВЯВА конфликт на интереси по отношение на Стефан Филев, ЕГН: ***, изпълнителен директор на МОБАЛ „***“ АД, гр. В. Т. за периода от 02.10.2013 г. до 31.05.2022 г., и в това му качество лице, заемащо висша публична длъжност по смисъла на чл. 6, ал. 1, т. 46 от ЗПКОНПИ, с оглед на това, че не е упражнил свои правомощия по служба по отношение на „***“ ООД, свързано с неговия син – Румен Филев.

Препис от решението да се изпрати на Окръжна прокуратура – В. Т., с оглед преценка за реализиране на правомощията по чл. 76, ал. 2 от ЗПКОНПИ.


КОМИСИЯ:

ЗАМЕСТНИК-ПРЕДСЕДАТЕЛ:……(П)…....../АНТОН СЛАВЧЕВ/

ЧЛЕН:………………(П)………………..../АНТОАНЕТА ЦОНКОВА/

ЧЛЕН:…………………(П)……..…....…………../ПЛАМЕН ЙОЦОВ/

